REPUBLIKA SRBIJA

NARODNA SKUPŠTINA

Odbor za administrativno-budžetska

i mandatno-imunitetska pitanja

21 Broj: 112-1268/22

21. jul 2023. godine

B e o g r a d

Na osnovu člana 27k stav 9, u vezi sa st. 1. i 3. istog člana Zakona o budžetskom sistemu („Službeni glasnik RS“, br. 54/09, 73/10, 101/10, 101/11, 93/12, 62/13, 63/13 – ispravka, 108/13, 142/14, 68/15 – dr. zakon, 103/15, 99/16, 113/17, 95/18, 31/19, 72/19, 149/20, 118/21, 118/21 – dr. zakon, 138/22) i člana 65. stav 3. Poslovnika Narodne skupštine („Službeni glasnik RS“, broj 20/12 – Prečišćeni tekst), Odbor za administrativno-budžetska i mandatno-imunitetska pitanja je na 29.sednici održanoj 21. jula 2023. godine, razmatrao zahtev zamenika predsednika Komisije za kontrolu državne pomoći (21 Broj: 112-1268/23 od 28. juna 2023. godine) i doneo

O D L U K U

o davanju saglasnosti Komisiji za kontrolu državne pomoći

za zasnivanje radnog odnosa na neodređeno vreme sa novim licima u 2023. godini

 1. Daje se saglasnost Komisiji za kontrolu državne pomoći za zasnivanje radnog odnosa na neodređeno vreme, sa pet novih lica, na sledećim radnim mestima:

- radno mesto za ocenu usklađenosti državne pomoći, u zvanju kontrolora - jedan izvršilac;

- radno mesto za analizu državne pomoći, u zvanju višeg analitičara - jedan izvršilac;

- radno mesto za analizu i izveštavanje, u zvanju analitičara - jedan izvršilac;

 - radno mesto za pravne poslove, u zvanju višeg savetnika - jedan izvršilac;

 - radno mesto za međunarodnu saradnju, u zvanju savetnika - jedan izvršilac.

2. Zapošljavanje lica iz tačke 1. ove odluke, uslovljeno je postojanjem odgovarajućih finansijskih sredstava za isplatu plata, sa pripadajućim porezima i doprinosima za novozaposlene, u skladu sa sredstvima obezbeđenim Zakonom o budžetu Republike Srbije za 2023. godinu, opredeljenim za rad Komisije za kontrolu državne pomoći i Izmenjenim Kadrovskim planom za 2023. godinu, na koji je saglasnost dalo Ministarstvo finansija (akt broj 112-01-00195/2023-03 od 5. juna 2023. godine).

 3. Ovu odluku dostaviti Komisiji za kontrolu državne pomoći na dalje postupanje.

 4. Ova odluka stupa na snagu danom donošenja.

 PREDSEDNIK ODBORA

 Milenko Jovanov

O b r a z l o ž e nj e

Zamenik predsednika Komisije za kontrolu državne pomoći (u daljem tekstu: Komisija) je dana 28.6.2023. godine podneo Odboru za administrativno-budžetska i mandatno-imunitetska pitanja (u daljem tekstu: Odbor) zahtev za pribavljanje saglasnosti za zasnivanje radnog odnosa u 2023. godini sa pet novih lica, uz koji je priložio saglasnost Ministarstva finansija na Izmenu Kadrovskog plana Komisije za 2023. godinu. Navedenim zahtevom povučeni su zahtevi za pribavljanje saglasnosti za zasnivanje radnog odnosa u 2023. godini 21 broj 112-2866/2 od 22. decembra 2022. godine i od 22 januara 2023. godine.

U obrazloženju zahteva je navedeno da je članom 23. stav 2. Zakona o kontroli državne pomoći („Službeni glasnik RS“, broj 73/19) propisano da se bliži opis radnih mesta, kao i broj kontrolora i analitičara u službama Komisije uređuje aktom o sistematizaciji koji donosi Savet Komisije, uz saglasnost odbora Narodne skupštine nadležnog za poslove finansija, kao i da je Savet Komisije 18. maja 2023. godine doneo Predlog izmena Kadrovskog plana Komisije za 2023. godinu; da je Prdlog izmenjen radi usklađivanja sa novim Pravilnikom o unutrašnjem uređenju i sistematizaciji radnih mesta, na koji je Odbor za finansije, republički budžet i kontrolu trošenja javnih sredstava Narodne skupštine dao saglasnost 16. juna 2023. godine. Navedenim pravilnikom sistematizovano je ukupno 14 radnih mesta, sa ukupno 27 državnih službenika, od koji je jedan državni službenik na položaju i 26 na izvršilačkim radnim mestima.

U obrazloženju se ističe da je u Komisiji trenutno zaposleno ukupno 16 lica, od čega 15 državnih službenika na neodređeno vreme i jedan državni službenik na položaju, sekretar Komisije, koji je postavljen na položaj na period od pet godina, kao i da zbog obima i složenosti poslova iz delokruga rada postoji realna potreba za povećanjem broja državnih službenika na neodređeno vreme.

Odredbom člana 27k stav 1. Zakona o budžetskom sistemu propisano je da je u periodu od 1. januara 2021. godine do 31. decembra 2023. godine korisnicima javnih sredstava dozvoljeno da bez posebnih dozvola i saglasnosti u tekućoj kalendarskoj godini prime u radni odnos na neodređeno vreme i radni odnos na određeno vreme u svojstvu pripravnika do 70% ukupnog broja lica kojima je prestao radni odnos na neodređeno vreme po bilo kom osnovu u prethodnoj kalendarskoj godini (umanjen za broj novozaposlenih na neodređeno vreme i određeno vreme u svojstvu pripravnika u toj kalendarskoj godini). Stavom 9. istog člana Zakona propisano je da o zasnivanju radnog odnosa na neodređeno vreme i radnog odnosa na određeno vreme u svojstvu pripravnika iznad procenta iz stava 1. ovog člana u službama Narodne skupštine, Zaštitnika građana, Poverenika za zaštitu ravnopravnosti, Državne revizorske institucije, Poverenika za informacije od javnog značaja i zaštitu podataka o ličnosti, Agencije za sprečavanje korupcije, Komisije za kontrolu državne pomoći, Republičke komisije za zaštitu prava u postupcima javnih nabavki, Komisije za zaštitu konkurencije, Komisije za hartije od vrednosti, Fiskalnog saveta, Regulatornog tela za elektronske medije i Agencije za energetiku Republike Srbije, kao i o tome da ukupan broj zaposlenih, odnosno radno angažovanih iz stava 4. kod tih korisnika bude veći od procenta, odnosno broja iz st. 4. i 6, odlučuje odbor Narodne skupštine nadležan za administrativno-budžetska pitanja. Stavom 4. predviđeno je da počev od 1. januara 2021. godine ukupan broj zaposlenih na određeno vreme (izuzev u svojstvu pripravnika), lica angažovanih po ugovoru o delu, ugovoru o privremenim i povremenim poslovima, preko omladinske i studentske zadruge, kao i posredstvom agencije za privremeno zapošljavanje i lica angažovanih po drugim osnovama, kod korisnika javnih sredstava, ne može biti veći od 10% ukupnog broja zaposlenih na neodređeno vreme, osim izuzetno, uz saglasnost tela Vlade, na predlog nadležnog organa, uz prethodno pribavljeno mišljenje Ministarstva finansija; u stavu 6. predviđeno je da korisnik javnih sredstava koji ima manje od 50 zaposlenih na neodređeno vreme može da ima najviše do sedam zaposlenih, odnosno angažovanih lica u smislu stava 4. ovog člana.

Odbor je, ceneći podneti zahtev, na osnovu ovlašćenja iz člana 27k stav 9. Zakona o budžetskom sistemu, dao traženu saglasnost Komisiji za zasnivanje radnog odnosa na neodređeno vreme, sa pet novih lica, prema strukturi iz zahteva, s tim da je zapošljavanje navedenog broja izvršilaca uslovljeno postojanjem odgovarajućih finansijskih sredstava za isplatu plata, sa pripadajućim porezima i doprinosima za novozaposlene, u skladu sa obimom sredstava obezbeđenim u Zakonu o budžetu Republike Srbije za 2023. godinu, opredeljenim za rad Komisije i Izmenjenim Kadrovskim planom Komisije za 2023. godinu, na koji je saglasnost dalo Ministarstvo finansija (akt broj 112-01-00195/2023-03 od 5. juna 2023. godine).